2006R1412 — HR — 01.07.2013 — 003.002









▼B

UREDBA VIJEĆA (EZ) br. 1412/2006

od 25. rujna 2006.

o određenim mjerama ograničavanja u odnosu na Libanon







VIJEĆE EUROPSKE UNIJE, uzimajući u obzir Ugovor o osnivanju Europske zajednice, a posebno njegove članke 60. i 301., uzimajući u obzir Zajedničko stajalište Vijeća 2006/625/ZVSP o zabrani prodaje ili isporuke oružja i s njime povezanih materijala i o pružanju povezanih usluga subjektima ili pojedincima u Libanonu u skladu s Rezolucijom Vijeća sigurnosti UN-a 1701 (2006.) ( 1 ), uzimajući u obzir prijedlog Komisije, budući da: (1) Zajedničkim stajalištem 2006/625/ZVSP provode se mjere ograničavanja uvedene Rezolucijom Vijeća sigurnosti Ujedinjenih naroda (UN) 1701 (2006) i predviđa, inter alia, zabrana pružanja tehničke pomoći te financiranja i pružanja financijske pomoći u vezi s vojnim aktivnostima i nabavom, proizvodnjom, održavanjem i uporabom oružja i povezanih materijala svih vrsta subjektima ili pojedincima u Libanonu. (2) Te mjere pripadaju u područje primjene Ugovora i stoga, posebno kako bi ih gospodarski subjekti u svim državama članicama jedinstveno primjenjivali, zakonodavstvo Zajednice potrebno je za njihovu provedbu u mjeri u kojoj se odnose na Zajednicu. (3) Nadležnim tijelima trebalo bi biti dopušteno da izdaju odobrenja za pružanje pomoći ako je takvo pružanje odobrila libanonska vlada ili Privremene snage UN-a u Libanonu (Unifil) za svaki slučaj pojedinačno, uzimajući u obzir rezolucije Vijeća sigurnosti UN-a 1559 (2004.) i 1680 (2006.), kao i sve ostale odgovarajuće činjenice i okolnosti. (4) Prikladno je nadležnim tijelima dopustiti da izdaju odobrenje za pružanje pomoći vojnim snagama koje su dio Unifila, kao i oružanim snagama Libanonske Republike. (5) Zbog svrhovitosti, Komisiju treba ovlastiti za izmjenu Priloga ovoj Uredbi. (6) Države članice trebaju odrediti sankcije koje se primjenjuju na povrede odredaba ove Uredbe. Predviđene sankcije trebale bi biti razmjerne, učinkovite i odvraćajuće. (7) Kako bi se zajamčila učinkovitost mjera predviđenih ovom Uredbom, ova bi Uredba trebala stupiti na snagu na dan objave, budući da: DONIJELO JE OVU UREDBU:







Članak 1.

Za potrebe ove Uredbe primjenjuju se sljedeće definicije:

1. „tehnička pomoć” znači bilo kakva tehnička potpora u vezi s popravkom, razvojem, izradom, sastavljanjem, ispitivanjem, održavanjem ili bilo kakva druga tehnička usluga, te može biti i u obliku kao što je davanje uputa, savjeta, obuke, prijenos praktičnog znanja ili vještina ili usluga savjetovanja; tehnička pomoć uključuje i pomoć u usmenom obliku;

2. „područje Zajednice” znači državna područja država članica na koja se primjenjuje Ugovor, prema uvjetima utvrđenima u tom Ugovoru.

Članak 2.

Zabranjeno je:

(a) pružanje tehničke pomoći u vezi s vojnim aktivnostima i nabavom, izradom, održavanjem i uporabom oružja i povezanog materijala svih vrsta, uključujući oružje i streljivo, vojna vozila i opremu, opremu za paravojna djelovanja, kao i rezervne dijelove za gore spomenuto, izravno ili neizravno bilo kojoj fizičkoj ili pravnoj osobi, subjektu ili tijelu u Libanonu ili za korištenje u Libanonu;

(b) osiguravanje financiranja ili pružanje financijske pomoći u vezi s vojnim aktivnostima, uključujući posebno bespovratna sredstva, zajmove i osiguranje izvoznog kredita za bilo kakvu prodaju, dostavu, prijenos ili izvoz oružja i povezanog materijala, izravno ili neizravno bilo kojoj fizičkoj ili pravnoj osobi, subjektu ili tijelu u Libanonu ili za korištenje u Libanonu;

(c) svjesno i namjerno sudjelovanje u aktivnostima čiji je cilj ili učinak izravno ili neizravno izbjegavanje zabrana iz točki (a) i (b).

▼M2

Članak 3.

1. Odstupajući od članaka 2. nadležna tijela država članica navedena na mrežnim stranicama u Prilogu mogu, nakon pisane obavijesti dotičnih država članica Vladi Libanona i Unifilu te pod uvjetima koje smatraju prikladnima, odobriti:

(a) pružanje tehničke pomoći, osiguravanje financiranja ili pružanje financijske pomoći u vezi s oružjem i povezanim materijalom u Libanonu ili za korištenje u Libanonu bilo kojoj fizičkoj ili pravnoj osobi, subjektu ili tijelu u Libanonu, osim oružanim snagama Libanonske Republike ili Unifilu, pod uvjetom da: i. se te usluge ne pružaju, izravno ili neizravno, bilo kakvom obliku paravojnih formacija na čije je razoružanje Vijeće sigurnosti UN-a pozvalo u svojim Rezolucijama 1559 (2004.) i 1680 (2006.); ii. se odobrenja dodjeljuju za svaki slučaj posebno; i iii. su Vlada Libanona ili Unifil odobrili u svakom tom slučaju pružanje dotičnih usluga dotičnoj osobi, subjektu ili tijelu. Ako Vlada Libanona ili Unifil odobre posebnu opskrbu ili prijenos određenog oružja ili povezanog materijala pojedinoj osobi, subjektu ili tijelu, to se odobrenje može se tumačiti kao odobrenje za pružanje tehničke pomoći toj osobi, subjektu ili tijelu u vezi s osiguranjem, proizvodnjom, održavanjem i uporabom dotične robe;

(b) pružanje tehničke pomoći u vezi s vojnim aktivnostima i oružjem ili povezanim materijalom oružanim snagama Libanonske Republike, kao i financiranje i financijsku pomoć u vezi s vojnim aktivnostima, osim ako Vlada Libanona ne podnese bilo kakav prigovor u roku od 14 dana nakon primitka obavijesti.

2. Odstupajući od članka 2., nadležna tijela država članica navedena na mrežnim stranicama u Prilogu, mogu, pod uvjetima koje smatraju prikladnima, odobriti:

(a) pružanje tehničke pomoći u vezi s vojnim aktivnostima, oružjem ili povezanim materijalom, pod uvjetom da: i. robu na koju se pomoć odnosi upotrebljava ili će upotrebljavati Unifil u izvršavanju svoje misije; i ii. se usluge pružaju oružanim snagama koje jesu ili će biti dio Unifila;

(b) osiguravanje financiranja ili pružanje financijske pomoći u vezi s vojnim aktivnostima te oružjem ili povezanim materijalom, pod uvjetom da: i. je osiguravanje financiranja ili pružanje financijske pomoći za Unifil, oružane snage države koja daje trupe za Unifil ili javno tijelo zaduženo za javnu nabavu za oružane snage takve države; i ii. se oružje i povezani materijal nabavljaju za potrebe Unifila ili oružanih snaga dotične države pridruženih Unifilu.

3. Nadležna tijela država članica navedena na mrežnim stranicama u Prilogu mogu izdati odobrenja iz stavaka 1. i 2. isključivo prije radnje za koju se zahtijevaju.

4. Odgovarajuća država članica ostale države članice i Komisiju obavješćuje o bilo kojem odobrenju izdanom na temelju stavaka 1. i 2.

▼B

Članak 4.

Komisija i države članice odmah obavješćuju jedni druge o poduzetim mjerama na temelju ove Uredbe te međusobno dostavljaju bilo kakve druge odgovarajuće informacije kojima raspolažu u vezi s ovom Uredbom, a posebno informacije koje prime o poteškoćama oko kršenja ili provedbe odredaba te sudskim odlukama nacionalnih sudova.

Članak 5.

Komisija je ovlaštena izmijeniti Prilog na temelju informacija koje joj dostave države članice.

Članak 6.

1. Države članice utvrđuju pravila o sankcijama koje se primjenjuju na povrede odredaba ove Uredbe te poduzimaju sve potrebne mjere kako bi osigurale njihovu provedbu. Predviđene kazne moraju biti učinkovite, razmjerne i odvraćajuće.

2. Države članice bez odgode obavješćuju Komisiju o tim pravilima nakon stupanja na snagu ove Uredbe te ju obavješćuju o bilo kakvoj naknadnoj izmjeni.

▼M2

Članak 6.a

1. Države članice određuju nadležna tijela iz članka 3. te ih navode na mrežnim stranicama navedenima u Prilogu. Države članice obavješćuju Komisiju o svim promjenama adresa svojih mrežnih stranica navedenih u Prilogu prije nego što takve promjene proizvedu učinke.

2. Države članice obavješćuju Komisiju o svojim nadležnim tijelima, zajedno s kontaktnim podacima tih nadležnih tijela, do 15. srpnja 2010. te je bez odlaganja obavješćuju o bilo kojoj naknadnoj izmjeni.

▼M2

Članak 7.

Ova se Uredba primjenjuje:

(a) unutar područja Unije, uključujući njezin zračni prostor;

(b) u bilo kakvom zrakoplovu ili plovilu u nadležnosti države članice;

(c) na bilo koju osobu u ili izvan područja Zajednice koja je državljanin države članice;

(d) na bilo koju pravnu osobu, subjekt ili tijelo koje je u skladu sa zakonom države članice registrirano ili osnovano;

(e) na bilo koju pravnu osobu, subjekt ili tijelo u vezi sa svakim poslom u cijelosti ili dijelom obavljenim unutar Zajednice.

▼B

Članak 8.

Ova Uredba stupa na snagu na dan objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama.

▼M2









PRILOG

Mrežne stranice s informacijama o nadležnim tijelima iz članka 3. i adresom za slanje obavijesti Europskoj komisiji

BELGIJA http://www.diplomatie.be/eusanctions

BUGARSKA http://www.mfa.government.bg

ČEŠKA REPUBLIKA http://www.mfcr.cz/mezinarodnisankce

DANSKA http://www.um.dk/da/menu/Udenrigspolitik/FredSikkerhedOgInternationalRetsorden/Sanktioner/

NJEMAČKA http://www.bmwi.de/BMWi/Navigation/Aussenwirtschaft/Aussenwirtschaftsrecht/embargos.html

ESTONIJA http://www.vm.ee/est/kat_622/

IRSKA http://www.dfa.ie/home/index.aspx?id = 28519

GRČKA http://www.mfa.gr/www.mfa.gr/en-US/Policy/Multilateral+Diplomacy/Global+Issues/International+Sanctions/

ŠPANJOLSKA http://www.maec.es/es/MenuPpal/Asuntos/SancionesInternacionales/Paginas

FRANCUSKA http://www.diplomatie.gouv.fr/autorites-sanctions/

▼M3

HRVATSKA http://www.mvep.hr/sankcije

▼M2

ITALIJA http://www.esteri.it/UE/deroghe.html

CIPAR http://www.mfa.gov.cy/sanctions

LATVIJA http://www.mfa.gov.lv/en/security/4539

LITVA http://www.urm.lt/sanctions

LUKSEMBURG http://www.mae.lu/sanctions

MAĐARSKA http://www.kulugyminiszterium.hu/kum/hu/bal/Kulpolitikank/nemzetkozi_szankciok/felelos_illetekes_hatosagok.htm

MALTA http://www.doi.gov.mt/EN/bodies/boards/sanctions_monitoring.asp

NIZOZEMSKA http://www.minbuza.nl/nl/Onderwerpen/Internationale_rechtsorde/Internationale_Sancties/Bevoegde_instanties_algemeen

AUSTRIJA http://www.bmeia.gv.at/view.php3?f_id=12750&LNG=en&version=

POLJSKA http://www.msz.gov.pl

PORTUGAL http://www.mne.gov.pt/mne/pt/AutMedidasRestritivas.htm

RUMUNJSKA http://www.mae.ro/index.php?unde=doc&id=32311&idlnk=1&cat=3

SLOVENIJA http://www.mzz.gov.si/si/zunanja_politika/mednarodna_varnost/omejevalni_ukrepi/

SLOVAČKA http://www.foreign.gov.sk

FINSKA http://formin.finland.fi/kvyhteistyo/pakotteet

ŠVEDSKA http://www.ud.se/sanktioner

UJEDINJENA KRALJEVINA http://www.fco.gov.uk/en/about-us/what-we-do/services-we-deliver/business-services/export-controls-sanctions/

Adresa za slanje obavijesti Europskoj komisiji:

European Commission

DG External Relations

Directorate A. Crisis Platform and Policy Coordination in Common Foreign and Security Policy

Unit A2. Crisis Response and Peace Building

CHAR 12/106

B-1049 Bruxelles/Brussels (Belgium)

Elektronička pošta: relex-sanctions@ec.europa.eu

Tel. (32 2) 295 55 85

Faks (32 2) 299 08 73